**Filipe V de Francia e II de Navarra** *o Longo* (en francés *Philippe V de France, Philippe II de Navarre* ou *Philippe V le Long*), nado en 1293 e finado na Abadía de Longchamp o 3 de xaneiro de 1322, foi conde de Borgoña (1315-1322); rexente de Francia e Navarra (1316) e rei de Francia e Navarra (1316-1322).

Traxectoria
-----------

### Orixes familiares

Nado en 1293, era o cuarto fillo do rei Filipe IV de Francia e da raíña Xoana I de Navarra. 

Era neto por liña paterna de Filipe III de Francia e da princesa Isabel de Hungría, e por liña materna de Henrique I de Navarra e Branca de Artois. Era irmán dos reis Luís X e Carlos IV. 

### Matrimonios e descendencia

Casou en xaneiro de 1307 coa condesa Xoana II de Borgoña, condesa de Artois e condesa de Borgoña, filla de Otón IV de Borgoña e Matilda de Artois. Desta unión naceron: 

* a princesa Xoana III de Borgoña (1308-1347), condesa de Borgoña, casou en 1318 con Eudes IV de Borgoña, duque de Borgoña.
* A princesa Margarida I de Borgoña (1309-1382), condesa de Borgoña, casou en 1320 con Lois I de Flandres.
* a princesa Isabel de Francia (1312-1348).
* Príncipe Filipe de Francia (1313-1321).
* A princesa Branca de Francia (1314-1358), relixiosa.
* Príncipe Luís de Francia (1315-1317).

### Ascenso ao trono

En 1316 á morte do rei Luís X de Francia, o irmán máis vello de Filipe, houbo serias disputas pola sucesión ao trono. Luís deixara unha filla, Xoana de Navarra, e un fillo que aínda non nacera. Á espera de descubrir o sexo do neno, Filipe V converteuse en rexedor do reino durante os cinco meses de embarazo da raíña viúva. Cando naceu un fillo varón, Xoán I de Francia, inmediatamente foi proclamado rei e sucesor de Luís X, co seu tío Filipe na rexencia. Por desgraza, o neno morreu cinco días despois de nacer. Xoana de Navarra reivindicou os seus dereitos, pero a Lei Sálica impediulle que reinase en Francia, pero non no Reino de Navarra, pero as súas demandas foron ignoradas e Filipe V foi nomeado rei. 

Filipe V foi un gobernador enérxico, decidido e intelixente. Así loitou por abolir os privilexios da nobreza, terminando así progresivamente co sistema feudal da época e acadando un poder real centralizado. Durante o seu reino promulgou, redactou e asinou un gran número de ordenanzas reais, edictos e disposicións. Comezou a existencia da Cámara de Contas, o que permitiría sanear a administración pública. Continuou a Guerra de Flandres, iniciada polo seu pai, e en 1320 adquiriu varios territorios flamengos unha vez rematada esta. A continuación da política de seu pai impuxo altos impostos aos xudeus. 

Morreu o 3 de xaneiro de 1322 na cidade de Longchamps e foi enterrado na catedral de Saint-Dennis. Pola morte dos seus fillos varóns, a coroa pasou ao seu irmán máis novo.

Notas
-----

1. ↑  France Capetian kings *(en inglés)*

|  |  |
| --- | --- |
| Control de autoridades | 
* Wd: Q8433
* WorldCat
* VIAF: 54943764
* BAV: ADV10296396
* BMT: 113636
* BNF: 12350828k
* CERL: cnp00399331
* DBE: felipe-ii-de-navarra-y-v-de-francia
* DeutscheBio: 118742183
* EBID: ID
* FAST: 80523
* GEC: 0026340
* GND: 118742183
* IMDb: ch0375584
* ISNI: 000000011646385X
* LCCN: n81117363
* NNDB: 000093693
* NTA: 074686607
* SUDOC: 034473297
* WikiTree: Capet-639

 |